En større mængde får blev tirsdag eftermiddag reddet ud af en bygning, der stod i flammer på Løgstørvej i Aars. Meldingen om branden kom klokken 16.20, og to ladebygninger er nedbrændt. - Der er ikke fare for, at branden spreder sig til andre bygninger, siger Mogens Hougesen, der er vagtchef ved Nordjyllands Politi. Fårene blev gennet ud på en tilstødende mark, og ingen af dem kom til skade ved branden. Der var personale på gården, da branden brød ud. Vagtchefen kan endnu ikke sige noget om, hvorfor branden opstod. Det skal undersøgelser af omstændighederne nu afklare. Ingen personer har været i fare i forbindelse med branden. Klokken 21.05 er der stadig brand på gården.

Referat:
To ladebygninger er nedbrændt ved en brand på en gård på Løgstørvej i Aars.